कैप्टन अमरिंदर ने NSA अजित डोवल से मुलाकात की, पंजाब की सुरक्षा पर दिए सीक्रेट डॉक्यूमेंट
पंजाब के पूर्व मुख्यमंत्री कैप्टन अमरिंदर सिंह ने आज दिल्ली में राष्ट्रीय सुरक्षा सलाहकार अजित डोवल से मुलाकात की। इससे पहले कल उन्होंने गृह मंत्री अमित शाह से मुलाकात की थी।
नई दिल्ली: पंजाब के पूर्व मुख्यमंत्री कैप्टन अमरिंदर सिंह ने आज दिल्ली में राष्ट्रीय सुरक्षा सलाहकार अजित डोवल से मुलाकात की। बताया जाता है कि 5 जनपथ पर नेशनल सिक्योरिटी के दफ्तर में हुई मुलाकात में अमरिंदर ने अजित डोवल को कुछ दस्तावेज सौंपे जिसमें पंजाब में सुरक्षा हालात की जानकारी है। इससे पहले कल उन्होंने गृह मंत्री अमित शाह से मुलाकात की थी। पंजाब सीएम पद से इस्तीफा देने के बाद कैप्टन का ये पहला दिल्ली दौरा है। गृह मंत्री और राष्ट्रीय सुरक्षा सलाहकार से उनकी मुलाकात को अहम माना जा रहा है। सूत्रों के मुताबिक कैप्टन अमरिंदर प्रधानमंत्री नरेंद्र मोदी से भी मुलाकात कर सकते हैं।आपको बता दें कि कैप्टन अमरिंदर सिंह ने एक दिन पहले ही कहा था कि दिल्ली में वो किसी नेता से नहीं मिलेंगे लेकिन इस बयान के 24 घंटे बाद ही वो गृह मंत्री अमित शाह से मिलने पहुंचे। मुलाकात को लेकर खुद ट्वीट किया और बताया कि शाह से मुलाकात में क्या-क्या बात हुई? कैप्टन और शाह में करीब 45 मिनट बातचीत हुई। इस दौरान दोनों नेताओं ने किसान आंदोलन पर मंथन किया। कैप्टन ने कृषि कानूनों की वापसी और MSP की गारंटी देने की मांग की। कैप्टन ने गृह मंत्री से पंजाब की खेती-किसानी पर भी बात की।